Kaleidoskoop vier tien jaar | News24
Kaleidoskoop vier tien jaar
Anique Jordaan en Jouba Jordaan, die Afrikaanse musiekduo, Kaleidoskoop. Foto:LISA HNATOWICZ
DIE akoestiese musiekgroep, Kaleidoskoop, gaan 'n draai kom maak in Port Elizabeth om hulle tiende verjaarsdag en die vrystelling van hul nuutste album te vier.
Die groep, wat tans bestaan uit Jouba Jordaan en Anique Jordaan, is in 2006 gestig toe die oorspronklike lede nog op universiteit was.
Anique het eers in 2009 as hoofsanger aangesluit en sedertdien het dié duo diep spore in die musiekbedryf getrap.
Jouba, die stigterslid, liedjieskrywer en komponis, is verantwoordelik vir die kitaar, tweede stem, perkussie, mondfluitjie en ukulele in die groep.
Hy kom van die dorpie Kremetart naby die Krugerwildtuin en sy liefde vir musiek het vlam gevat toe hy gedurende sy koshuisjare vir die eerste keer iemand in lewende lywe sien kitaarspeel het.
Anique is die talentvolle hoofsangeres van Kaleidoskoop en sy speel ook klawerbord en trekklavier.
Die sangduo het al heelwat sukses geniet en die verhoog gedeel saam met van die land se grootste kunstenaars soos Theuns Jordaan, Juanita du Plessis, Adam Tas en vele meer.
Oor die jare het hulle drie suksesvolle albums uitgereik, naamlik Platsak, Vars Uitgekerf en Acoustic Covers en, ter viering van 'n suksesvolle dekade in die musiekbedryf, het die groep pas 'n nuwe album, Gunsteling Seisoen, bekendgestel.
Soos met hulle vorige albums, gaan Gunsteling Seisoen ook fokus op die lewe, liefde en menswees. Die album bestaan uit 11 oorspronklike snitte en twee verwerkings van bekende liedjies. Wegbreek is die eerste enkelsnit wat vrygestel is.
Kaleidoskoop het groot drome vir die toekoms, wat nog baie albums, optredes en 'n toer na België insluit.
Hulle sal by La Colline op 26 Mei om 7:30nm optree. Kaartjies teen R120 per persoon is beskikbaar by Brenda op 083 226 1038.